“ศักดิ์สยาม” เร่ง AOT สอบเหตุอาคารพัง เปิดชื่อ PLE ผู้รับเหมา ยันอยู่ในประกัน
“ศักดิ์สยาม” สั่ง AOT เร่งสอบเหตุอาคารสนามบินดอนพัง หลังพายุถล่มวานนี้ (18 เม.ย.) เบื้องต้นพบคานไม่สามารถรับน้ำหนักน้ำฝนและกระแสลมที่กดทับลงมาได้ คาดใช้เวลาสอบสวน 15-30 วัน เปิดชื่อ PLE ผู้รับเหมา ยันอยู่ในเวลาประกัน
“ศักดิ์สยาม” สั่ง AOT เร่งสอบเหตุอาคารสนามบินดอนเมืองพัง เบื้องต้นพบคานไม่สามารถรับน้ำหนักน้ำฝนได้ เปิดชื่อ PLE ผู้รับเหมา ยันอยู่ในเวลาประกัน
19 เม.ย. 2565

นายศักดิ์สยาม ชิดชอบ รัฐมนตรีว่าการกระทรวงคมนาคม  เปิดเผยว่า จากเหตุอาคารบริการผู้โดยสารบริเวณลานจอดรถรับนักท่องเที่ยว (ATTA) หรืออาคารกรุ๊ปทัวร์ ซึ่งอยู่ใกล้กับใกล้กับอาคารผู้โดยสารระหว่างประเทศ อาคาร  1 (Terminal1) ด้านทิศเหนือ ถล่มลงมา หลังจากเกิดฝนพายุตกหนักบริเวณสนามบินดอนเมือง  ช่วงประมาณ 16.30 น. วันที่ 18 เม.ย. 2565 ได้สั่งการให้ นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT เร่งตรวจสอบสาเหตุที่เกิดขึ้นอย่างเร่งด่วน พร้อมสั่งตั้ง คณะกรรมการเพื่อมาสอบสวนข้อเท็จจริงและตรวจสอบแบบก่อสร้างอาคารอย่างละเอียด เบื้องต้นเหตุการณ์ดังกล่าวไม่มีผู้ได้รับบาดเจ็บแต่อย่างใด
ทั้งนี้ ได้รับรายงานสาเหตุเบื้องต้น เนื่องจากคานไม่สามารถรับน้ำหนักน้ำฝนและกระแสลมที่กดทับลงมาได้  ซึ่งเกิดจากคานรับรางระบายน้ำบิดตัวประมาณ 2 ช่วงเสา และกดผนังให้ถล่มลงมา โดยอาคารดังกล่าวสร้างเสร็จเมื่อเดือน มิ.ย.2563 เป็นอาคาร Service Hall สำหรับผู้โดยสารกรุ๊ปทัวร์ ซึ่งปัจจุบันยังไม่ได้เปิดใช้
โดยหลังเกิดเหตุท่าอากาศยานดอนเมืองได้ปิดกั้นพื้นที่ไม่ให้เกิดอุบัติเหตเพิ่มเติมแก่ผู้โดยสาร ไม่กระทบต่อการให้บริการ ผู้โดยสารยังเดินทางได้ตามปกติโดยไม่มีความเสี่ยง
ด้านนายนิตินัย กล่าวว่า ผู้รับเหมาอาคารนี้คือ บริษัท เพาเวอร์ไลน์ เอ็นจิเนียริ่ง จำกัด (มหาชน) หรือ PLE และก็ยังอยู่ในระยะประกัน แต่อย่างไรก็ตาม ก็ต้องรอผลสอบข้อเท็จจริงว่าสาเหตุที่อาคารพังถล่มมาจากการก่อสร้าง หรือเกิดจากอะไร เช่น การออกแบบ หรือวัสดุก่อสร้าง หรืออื่นๆ ซึ่งก็จะระบุได้ว่าใครเป็นฝ่ายต้องรับผิดชอบ ทั้งนี้ การสอบข้อเท็จจริงคาดว่าจะใช้เวลา 15-30 วัน แต่หากมีความซับซ้อนก็ขยายเวลาได้